Bekendtgørelse for Grønland om import af foder

I medfør af § 1, stk. 1, og stk. 3, nr. 1, og nr. 10, og § 7, stk. 2, i anordning nr. … af … om ikrafttræden for Grønland af lov om foderstoffer fastsættes efter bemyndigelse i henhold til § 3, stk. 4, i bekendtgørelse om Fødevarestyrelsens og Grønlands Selvstyres opgaver og beføjelser i Grønland på den del af fødevare-, foder- og veterinærområdet, der administreres af ministeren for fødevarer, landbrug og fiskeri:

**Kapitel 1**

*Område og definitioner*

**§ 1.** Bekendtgørelsen fastsætter bestemmelser om import af foder til Grønland.

*Stk. 2.* Bestemmelserne i § 4, stk. 1, og § 5, gælder alene for fodervirksomheder, som importerer foder der kan indgå i foder bestemt til eksport fra Grønland.

*Stk. 3.* Bekendtgørelsen finder ikke anvendelse for privat indførsel af foder.

**§ 2.** I bekendtgørelsen forstås ved:

1. Foder (foderstoffer): alle stoffer eller produkter, herunder fodertilsætningsstoffer, som, uanset om de er uforarbejdede eller helt eller delvis forarbejdede, er bestemt til at skulle fortæres af dyr.
2. Fodervirksomhed: den eller de fysiske eller juridiske personer, der er ansvarlige for, at fødevarelovgivningens bestemmelser overholdes i den foderstofvirksomhed, som er under vedkommendes ledelse.
3. Import af foder: indførsel af foder fra lande i Den Europæiske Union eller fra tredjelande via registrerede eller godkendte fodervirksomheder i Den Europæiske Union til Grønland.
4. Den kompetente myndighed: Fødevarestyrelsen eller andre landes myndigheder på foder- og veterinærområdet.
5. Markedsføring: besiddelse af foder med henblik på salg, herunder udbydelse til salg eller anden overførsel, som finder sted mod eller uden vederlag, herunder selve salget og distributionen og selve den overførsel, der sker på andre måder.
6. Dyr, der anvendes i fødevareproduktionen: alle dyr, der fodres, opdrættes eller holdes med henblik på produktion af fødevarer til konsum, herunder dyr, der ikke anvendes til konsum, men som tilhører arter, der normalt anvendes til konsum i Den Europæiske Union.

**Kapitel 2**

*Krav til fodervirksomheder*

**§ 3.** Fodervirksomheder skal sikre, at foder kun importeres til Grønland, hvis fodervirksomhedens importaktivitet er registreret hos Fødevarestyrelsen.

*Stk. 2.* Fodervirksomheder skal anvende blanketten om registrering af importaktivitet, som findes på Fødevarestyrelsens hjemmeside på [www.fvst.dk.](http://www.fvst.dk/)

**§ 5.** Fodervirksomheder, som importerer foder, der kan indgå som bestanddel i foder bestemt til eksport fra Grønland, skal være registreret eller godkendt som fodervirksomhed efter bekendtgørelse for Grønland om fodervirksomheder.

**§ 4.** Fodervirksomheder skal sikre, at foder, der importeres til Grønland med henblik på markedsføring af foder bestemt til eksport fra Grønland, kun importeres fra registrerede eller godkendte fodervirksomheder i Den Europæiske Union.

*Stk. 2.* Fodervirksomheder skal sikre, at foder, der importeres til Grønland, og som er bestemt til fodring af dyr, der anvendes i fødevareproktionen, kun importeres fra registrerede eller godkendte fodervirksomheder i Den Europæiske Union.

**Kapitel 3**

*Import af foder der skal underkastes offentlig kontrol i Den Europæiske Union*

**§ 6.** Fodervirksomheder skal sikre, at følgende typer foder kun indføres fra tredjelande til Grønland, hvis foderet har været underkastet offentlig kontrol på et grænsekontrolsted, der er godkendt til at kontrollere det pågældende foder, i et land i Den Europæiske Union, herunder Danmark:

1. Foder som indeholder produkter af animalsk oprindelse.
2. foder af ikke-animalsk oprindelse, som er underlagt importrestriktioner eller forøget offentlig kontrol m.v.

**Kapitel 4**

*Bestemmelser om foranstaltninger og ikrafttræden*

**§ 7.** Medmindre mere indgribende foranstaltninger er forskyldt efter anden lovgivning, kan der idømmes bøde til den, der overtræder § 3, stk. 1, eller §§ 4-6.

*Stk. 2.* For overtrædelser, der begås af selskaber m.v. (juridiske personer), kan der pålægges selskabet som sådant bødeansvar.

**§ 8.** Bekendtgørelsen træder i kraft den …… 2022.